**KISKŐRÖS VÁROS KÉPVISELŐ-TESTÜLETE**

4-3/2025. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2025. február 19-én (szerda) 14:00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Ba Edit, Barkóczi László, Filus Tibor, Gmoser István, Kecskeméti János, Pethő Attila, Pohankovics András, Szabó Adrián, Szedmák Tamás képviselők (10 fő)

dr. Turán Csaba jegyző

Lucza Alexandra jegyzőkönyvvezető

**Távol maradt:** Kissné Aszódi Daniella, Kudron Tamás képviselők (2 fő)

**Meghívottként részt vett:** Szabados Anna a Petőfi Sándor Városi Könyvtár igazgatója, Csatlós Erzsébet a Kiskőrösi Óvodák igazgatója, Kovács Enikő a Kunság-Média Nonprofit Zrt. ügyvezetője, Kálmándyné Méhesi Erzsébet a Petőfi Sándor Művelődési Központ intézményvezetője és Szabó István a Kőröskom Nonprofit Kft. ügyvezetője.

dr. Nagy Gabriella, Molnár Éva a Polgármesteri Hivatal munkatársai.

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Tájékoztatta a Képviselő-testületet, hogy a 2024. január 22-i képviselő-testületi ülés óta 5 millió forintot meghaladó értékű kötelezettségvállalás nem történt, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató.

Ezt követően a **polgármester** ismertette a napirendi javaslatot, kérdés, módosító javaslat a napirenddel összefüggésben nem hangzott el, ezért szavazásra bocsátotta azt.

A Képviselő-testület 10 „igen” szavazattal az alábbi napirendet fogadta el:

**N A P I R E N D:**

1. Középtávú tervezés

**Előterjesztő:** Polgármester

**Előadó:** Pénzügyi osztályvezető

1. Kiskőrös város 2025. évi költségvetése

**Előterjesztő:** Polgármester

**Előadó:** Pénzügyi osztályvezető

1. AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

**Előterjesztő:** Polgármester

**Előadó:** Jegyző

1. POLGÁRMESTERI HIVATAL SZERVEZETI ÉS MŰKÖDÉSI SZABÁLYZATÁNAK MÓDOSÍTÁSA

**Előterjesztő:** Polgármester

**Előadó:** Jegyző

1. KŐRÖSSZOLG NONPROFIT KFT.-VEL MEGKÖTÖTT TÁMOGATÁSI SZERZŐDÉSEK FELÜLVIZSGÁLATA, ESZKÖZ SELEJTEZÉSE

**Előterjesztő:** Polgármester

**Előadó:** Pénzügyi osztályvezető

1. A KUNSÁG-MÉDIA NONPROFIT SZOLGÁLTATÓ KFT.-VEL VÁROSMARKETING ÉS A TURIZMUSSAL KAPCSOLATOS FELADATOK ELLÁTÁSA TÁRGYÁBAN KÖTÖTT SZERZŐDÉS MEGSZÜNTETÉSE

**Előterjesztő:** Polgármester

**Előadó:** Pénzügyi osztályvezető

1. BESZÁMOLÓ A VÁROS 2024. ÉVI KÖZMŰVELŐDÉSI ÉS KULTURÁLIS ÉLETÉBEN VÉGZETT TEVÉKENYSÉGÉRŐL

**Előterjesztő:** Polgármester

**Előadó:** Intézményüzemeltetési és gondnoksági menedzser

1. A petőfi sándor művelődési központ 2025. évi munkaterve

**Előterjesztő:** Polgármester

**Előadó:** Intézményüzemeltetési és gondnoksági menedzser

1. A 2025/2026-oS ÓVODAI NEVELÉSI ÉV BEIRATKOZÁSI RENDJÉNEK ÉS AZ ÓVODAI FELVÉTELI KÖRZETEKNEK A MEGHATÁROZÁSA

**Előterjesztő:** Polgármester

**Előadó:** Intézményüzemeltetési és gondnoksági menedzser

1. A POLGÁRMESTER 2025. ÉVI SZABADSÁG ÜTEMTERVÉNEK JÓVÁHAGYÁSA

**Előterjesztő:** Polgármester

**Előadó:** Személyzeti és humánerőforrás referens

1. IGAZGATÁSI SZÜNET ELRENDELÉSE A KISKŐRÖSI POLGÁRMESTERI HIVATALBAN

**Előterjesztő:** Polgármester

**Előadó:** Személyzeti és humánerőforrás referens

1. A PETŐFI SÁNDOR VÁROSI KÖNYVTÁR INTÉZMÉNYVEZETŐJE, A PETŐFI SZÜLŐHÁZ ÉS EMLÉKMÚZEUM INTÉZMÉNYVEZETŐJE, TOVÁBBÁ AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY INTÉZMÉNYVEZETŐJE RÉSZÉRE MEGÁLLAPÍTOTT MUNKABÉR/ ILLETMÉNY JÓVÁHAGYÁSA

**Előterjesztő:** Polgármester

**Előadó:** Személyzeti és humánerőforrás referens

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***ZÁRT ÜLÉS***

1. ELISMERÉSEK ADOMÁNYOZÁSA (KÜLÖN ANYAG)

**Előterjesztő:** Polgármester

**Előadó:** Önkormányzati asszisztens

1. **napirend**

Középtávú tervezés

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:**Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy minden évben az adott év költségvetésének elfogadását megelőzően szükséges a középtávú tervezés elfogadása. A középtávú tervezés a következő 3 év adósságot keletkeztető ügyleteiből eredő kötelezettségvállalásokat, illetve a saját bevételek körét tartalmazza. Az adósságot keletkeztető ügyletek a hitelek, a kölcsönügyletek, a váltóügyletek. Úgy került tervezésre a középtávú tervezés, hogy az idei évben az Önkormányzat nem kíván hitelt felvenni, a jelenleg fennálló hitelállományával terveztek, mely 2024. december 31. napján 224 millió forint volt. Ezek a korábbi pályázatokhoz kapcsolódó hitelek voltak, a saját bevételek, a bérleti díj bevételek és az adóbevételek.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**18/2025. sz. Képv. test. hat.**

Középtávú tervezés

**HATÁROZAT**

Kiskőrös Város Önkormányzatának Képviselő-testülete *Magyarország gazdasági stabilitásáról* szóló 2011. évi CXCIV. törvény (a továbbiakban: Gst.) 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és a Gst. 8.§ (2) bekezdése szerinti adósságot keletkeztető ügyleteiből eredő fizetési kötelezettségeinek a 2025. évet követő három évre várható összegét a határozat mellékletében foglaltak szerint állapítja meg.

**Felelős:** polgármester

**Határidő:** azonnal

*Melléklet a 18/2025. sz. képv. test. határozathoz*



1. **napirend**

Kiskőrös város 2025. évi költségvetése

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy az Országgyűlés a 2025. évi központi költségvetésről szóló törvényt 2024. évben elfogadta, mely 2025. év január 1. napjával lépett hatályba. A jegyző által elkészített költségvetési rendelet-tervezetet a Polgármesternek február 15. napjáig kell benyújtania a képviselő-testület elé. A költségvetés szerkezetében megegyezik a 2024. évi költségvetéssel, az egyeztető tárgyalások lefolytatásra kerültek az intézményekkel és a cégek vezetőivel egyaránt. A rendelet két részből tevődik össze, a költségvetési és a finanszírozási részből. A költségvetési rész maga a tényleges működést mutatja, a finanszírozási részhez a betételhelyezések, illetve a betétmegszüntetések tartoznak. A költségvetési bevételeket tételesen a 3. melléklet, a kiadásokat az 5. melléklet tartalmazza. A bevételi előirányzatok teljesítésére kötelezettség van, a kiadási előirányzatok teljesítése lehetőség, ezért jellemző minden évben a költségvetés tervezésénél a megfontolt és óvatos tervezés.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

**Filus Tibor képviselő** kiemelte, hogy a költségvetésben a korábbi évekhez hasonlóan szerepelnek a civil szervezetek és egyesületek, továbbra is az Önkormányzat támogatását élvezik. Véleménye szerint nagy feladatot vállal át az Önkormányzat a fürdő működtetése tekintetében, erről rövid tájékoztatást kért a polgármestertől.

**Domonyi László polgármester** elmondta, hogy az összes kiadás és bevétel közel 26 milliárd forint, melyet nagymértékben befolyásolnak a betételhelyezések. A tényleges költségvetési bevétel 4,6 milliárd forint, a költségvetési kiadás 6,1 milliárd forint, a költségvetés a fennálló energetikai és gazdasági helyzetben is erősnek mondható. Az iparűzési adó tervezete 900 millió forint, fontos elmondani, hogy az állami támogatás 101 millió forinttal több, mint 2024. évben. A költségek és a meglévő pénzeszközök nagy részét bérfejlesztésre költötte az Önkormányzat, mely az óvodai dolgozók tekintetében 65,7 millió forintot, az egészségügyi dolgozók tekintetében 18 millió forintot, a Polgármesteri Hivatal dolgozói tekintetében 33,8 millió forintot, valamint a múzeum és a könyvtár tekintetében 11,6 millió forintot igényelt a költségvetésből. A béremelés járulékkal 169 millió forint összesen. A gyermekétkeztetés feladataihoz 80 millió forint többlet előirányzat biztosítása szükséges a 2025. évben, így az összes kiadás 395 millió forint. A többlet kiadások mellett az Önkormányzat céltartalékot tudott képezni, 83,2 millió forint pályázati önerő tartalékba van helyezve a piac pályázathoz, valamint 91,2 millió forint pályázati önerő a bevételkiesések fedezetére. A Kunság-Média Nonprofit Kft. esetében új finanszírozási és feladatellátási rendszer került kidolgozásra, ehhez igazodva kerültek beépítésre az előirányzatok, valamint a Kőrösszolg Nonprofit Kft. feladatellátási igényei is beépítésre kerültek a költségvetésbe. Kettő jelentős projekt előirányzatai kerültek beépítésre a költségvetésbe, a Rónaszéki Fürdő energetikai korszerűsítése, valamint turisztikai fejlesztés Kiskőrösön. A fürdőben bejárás történt, teljes gépészeti felújítási terv készül, energetikailag rendezni szükséges a fürdő helyzetét, reményeik szerint ez az Önkormányzat kiadásait csökkenteni fogja a jövőben.

**Szedmák Tamás képviselő** megköszönte a pénzügyi osztály munkáját, véleménye szerint ez az első olyan ciklus, amikor kevés folyamatban lévő beruházást visznek át a következő ciklusba. Az Önkormányzat a beruházások jelentős részét energetikai beruházásokra fordította, mely idővel megtérül, az Önkormányzat így pénzt takarít meg, mely más kiadásokat tud fedezni. Közvetett vagy közvetlen módon több száz millió forintot költ a város a helyi kultúrára, a helyi közösségi élet rendezvényeire. Bízik abban, hogy a város a gazdasági erő adta pozitív képet fogja mutatni a jövőben is.

**Pethő Attila képviselő** a Pénzügyi bizottság nevében megköszönte a Pénzügyi osztály munkáját, elmondta, hogy a költségvetés 5. melléklete értelmében megkülönböztetünk kötelezően ellátandó és önként vállalt feladatokat. Az önként vállalt feladatokat az Önkormányzat saját bevételeiből tudja finanszírozni, a Fürdő, a Petőfi Szülőház és Emlékmúzeum és az Idősek Otthona üzemeltetése is az önként vállalt feladatok közé tartozik, ezenkívül kiemelendőek a civil szervezetek is, melyek sok támogatást kapnak az Önkormányzattól. Felhívta az Egyesületek és Alapítványok figyelmét, hogy a kiírt pályázati lehetőségeket használják ki.

További kérdés, hozzászólás nem volt, a polgármester szavazásra bocsátotta a rendelet-tervezetet.

A Képviselő-testület 9 „igen” szavazattal (1 fő nem szavazott) az alábbi rendeletet alkotta:

**Kiskőrös Város Önkormányzata**

**Képviselő-testületének**

**3/2025. (…) önkormányzati rendelete**

**Kiskőrös Város 2025. évi költségvetéséről**

[1] A rendelet megalkotásának célja az Önkormányzat gazdálkodásának biztosítása, a kiadások pénzügyi teljesítése csak abban az esetben történhet, ha az előirányzatok rendelkezésre állnak

[2] Kiskőrös Város Képviselő-testület az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és f) pontjaiban, a Magyarország helyi önkormányzatairól szóló 2011. évi CLXXXIX törvény 111. § (2)-(3) bekezdéseiben meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének a) pontjában biztosított véleményezési jogkörben eljáró Ügyrendi és Összeférhetetlenségi Bizottság; Pénzügyi Bizottság; Kulturális, Turisztikai és Sport Bizottság; Társadalompolitikai Bizottság; Ipari, Mezőgazdasági és Klímapolitikai Bizottság véleményének kikérésével a következőket rendeli el:

**A rendelet hatálya**

**1. §**

A rendelet hatálya kiterjed Kiskőrös Város Önkormányzatára, valamint az önkormányzat által alapított és fenntartott költségvetési szervekre.

**Címrend**

**2. §**

(1) Az önkormányzat által irányított, önállóan működő költségvetési szervek külön-külön címet alkotnak jelen rendelet 4. és az 5. mellékletében foglaltak szerint. Jelen rendelet 4. és 5. melléklete a bevételeket és a kiadásokat kiemelt előirányzatok és kötelező feladatok, önként vállalt feladatok, valamint államigazgatási feladatok szerinti bontásban tartalmazza az engedélyezett létszámokkal együtt.

(2) A Kiskőrösi Polgármesteri Hivatal (továbbiakban: Polgármesteri Hivatal), mint önállóan működő és gazdálkodó költségvetési szerv, igazgatási előirányzatai önálló címet alkotnak.

(3) Az Önkormányzat és a Polgármesteri Hivatal kiadásai elkülönülnek egymástól jelen rendelet 5. mellékletében.

(4) Az Önkormányzat és a Polgármesteri Hivatal bevételei elkülönülnek egymástól jelen rendelet 3. mellékletében.

**Főösszegek**

**3. §**

(1) A Képviselő-testület Kiskőrös Város 2025. évi költségvetésének

*a)* költségvetési kiadások főösszegét: 6.124.978.085 forintban

*b)* finanszírozási kiadásait: 19.834.510.403 forintban

*c)* költségvetési bevételi főösszegét: 4.651.480.626 forintban

*d)* finanszírozási bevételeit: 21.308.007.862 forintban

állapítja meg.

(2) A költségvetési bevételek és a költségvetési kiadások különbözete a költségvetési hiány, amelynek fedezetei a finanszírozási bevételek (előző évi maradvány igénybevétele - belső finanszírozás; hitel felvétel, betétek megszűntetése, belföldi értékpapírok bevételei - külső finanszírozás).

(3) A költségvetés összevont mérlegét, működési és felhalmozási célú bevételi és kiadási előirányzatok szerinti bontásban elkülönítetten, – a finanszírozási műveleteket is figyelembe véve – együttesen egyensúlyban jelen rendelet 2. melléklete tartalmazza. A várható bevételi és kiadási előirányzatainak teljesüléséről az összevont előirányzat felhasználási tervet jelen rendelet 1. melléklete tartalmazza.

**Kiadások**

**4. §**

(1) A 3. § (1) bekezdésében megállapított költségvetési kiadási főösszeg címek, alcímek, kiemelt előirányzatok és kötelező feladatok, önként vállalt feladatok, valamint államigazgatási feladatok szerinti részletezését jelen rendelet 5. melléklete, a beruházások, felújítások kiadásait beruházásonként, felújításonként jelen rendelet 6. melléklete tartalmazza.

(2) Az európai uniós forrásból finanszírozott támogatással megvalósuló programok, projektek bevételeit és kiadásait, valamint az önkormányzaton kívüli ilyen projekthez történő hozzájárulást jelen rendelet 8. melléklete tartalmazza.

(3) A 3. § (1) bekezdésében megállapított finanszírozási kiadásokat jelen rendelet 5. melléklete feladatonként elkülönítetten tartalmazza.

(4) A 2025. év azon fejlesztési céljait, amelyek megvalósításához adósságot keletkeztető ügylet megkötése vált, vagy válhat szükségessé, az adósságot keletkeztető ügyletek várható együttes összegével együtt jelen rendelet 10. melléklete tartalmazza.

(5) A Környezetvédelmi Alap felhasználása a mindenkor hatályos Környezetvédelmi Alap létrehozásáról szóló önkormányzati rendeletnek megfelelően történik

**Bevételek**

**5. §**

(1) A 3. § (1) bekezdésében meghatározott költségvetési bevételi főösszeg kiemelt előirányzatok, és kötelező, önként vállalt feladatok, valamint államigazgatási feladatok szerinti bontásban jelen rendelet 3. melléklete, az önkormányzat által irányított költségvetési szervek szerinti megoszlását jelen rendelet 4. melléklete tartalmazza.

(2) A 3. § (1) bekezdésében megállapított finanszírozási bevételeket jelen rendelet 3. és 4. melléklete elkülönítetten tartalmazza.

**Általános és céltartalék**

**6. §**

(1) A Képviselő-testület a 3. § (1) bekezdésében meghatározott kiadási főösszegen belül az évközi többletigények, valamint az elmaradt bevételek pótlására az általános tartalék összegét 5.000.000 forintban állapítja meg.

(2) A céltartalékok összege 174.319.978 forint jelen rendelet 7. mellékletében meghatározott célonkénti bontásban.

**Éves létszám-előirányzat**

**7. §**

Az éves engedélyezett létszám-előirányzatokat költségvetési szervenként jelen rendelet 5. melléklete tartalmazza, a közfoglalkoztatottak éves létszám-előirányzata külön címen szerepel.

**Több éves kihatással járó feladatok**

**8. §**

A több éves kihatással járó feladatok, az adósságot keletkeztető ügyletek és kezességvállalások, valamint saját bevételek körét jelen rendelet 9. melléklete tartalmazza szöveges indoklással. A Képviselő-testület a későbbi évek előirányzatait véglegesen az adott évi költségvetés elfogadásakor állapítja meg.

**Költségvetési hiány finanszírozása**

**9. §**

A Képviselő-testület a saját önkormányzati források maximális feltárására kell, hogy törekedjen a kiadások lehetséges csökkentése mellett.

**A költségvetés végrehajtásának általános szabályai**

**10. §**

(1) Az önkormányzati gazdálkodás végrehajtó szerve a Polgármesteri Hivatal.

(2) Az Önkormányzat önállóan működő költségvetési szervei e rendelet kihirdetését követő 10 napon belül saját elemi költségvetésüket kötelesek a Polgármesteri Hivatalba benyújtani.

**11. §**

(1) Az általános tartalék felosztásáról a polgármester javaslatára a Képviselő-testület dönt.

(2) A Képviselő-testület a céltartalék terhére történő átcsoportosítás jogát jelen rendelet 7. melléklete 1. és 2. pontjában foglaltak szerint a polgármesterre átruházza

**12. §**

(1) A költségvetési szerv számláin levő, átmenetileg szabad pénzeszközöket a költségvetési szerv vezetője – távollétében helyettese - jogosult lekötött bankbetétben elhelyezni, illetve azokért elidegeníthető értékpapírt vásárolni.

(2) A Képviselő-testület felhatalmazza a polgármestert, hogy az önkormányzat által fejezeti kezelésű előirányzatokra vagy költségvetési támogatásra benyújtandó támogatási igény esetében – a pályázat benyújtását jóváhagyó és saját forrás biztosításáról szóló külön képviselő-testületi döntés nélkül – az önkormányzat nevében előzetesen nyilatkozzon a saját forrás biztosításáról azzal, hogy nyertes pályázat esetén a támogatási szerződés megkötéséhez képviselő-testületi döntés szükséges.

(3) Az előző évi maradvány elvonandó és felhasználható összegről valamennyi költségvetési szerv vonatkozásában a 2024. évi zárszámadásról szóló önkormányzati rendelet elfogadásával egyidejűleg, hitel felvételéről igény esetén a Képviselő-testület dönt.

(4) A Képviselő-testület felhatalmazza a polgármestert, hogy a már nyertes pályázatok esetében a kiemelt előirányzatok között, többletelőirányzat biztosítása nélkül, előirányzat átcsoportosítást hajtson végre, amennyiben a projekt megvalósításához szükséges.

(5) A Képviselő-testület felhatalmazza a polgármestert, hogy a már nyertes pályázatok esetében a bevételi és kiadási előirányzatokkal az adott költségvetési szerv költségvetési előirányzatait megemelje.

**13. §**

(1) A Képviselő-testület dönt a forrásfelhasználásról. A Képviselő-testület változtathatja meg a helyi önkormányzat, valamint az általa irányított költségvetési szervek költségvetését rendeletének módosításával. A kiemelt előirányzatokon belül átcsoportosításhoz nem szükséges a Képviselő-testület jóváhagyása, az átcsoportosítást a költségvetési szerv vezetője is kezdeményezheti. A pontos adatszolgáltatások elvégzése érdekében Kiskőrösi Polgármesteri Hivatal pénzügyi osztálya automatikusan is végrehajtja az évközi módosításokat kiemelt előirányzatokon belül valamennyi költségvetési szerv vonatkozásában.

(2) A költségvetési szerv, e rendeletben megállapított saját bevételi előirányzatain felüli, pénzügyileg teljesült többletbevételét csak a Képviselő-testület előzetes engedélyével, a felhasználásra engedélyezett többletnek megfelelő összegben, a rendelet módosítását követően használhatja fel; a bevételek tervezettől történő elmaradása esetén azokat csökkenteni kell. A többletbevételek felhasználására irányuló, valamint a kiemelt előirányzat közötti módosítási kérelmeket a költségvetési szerv vezetője küldi meg a Polgármesteri Hivatal pénzügyi osztálya részére a felmerülés pillanatában, de legkésőbb november 10-ig.

(3) Az önkormányzati gazdálkodás végrehajtó szerve köteles a negyedéves költségvetési jelentéseket felülvizsgálni, amennyiben az önállóan működő költségvetési szerv a részére megállapított előirányzatokat nem takarékosan használja fel, vagy a kiadási előirányzatok az időarányostól jelentős mértékben túlteljesülnek, arról a Polgármestert haladéktalanul tájékoztatni köteles. A következő testületi ülésen a Polgármester javaslatára a Képviselő-testület dönt az előirányzatok feletti rendelkezési jogosultság visszavonásáról, vagy korlátozásáról.

(4) Újabb kötelezettségek vállalása előtt figyelembe kell venni a meglévő, többéves kihatással járó kötelezettségeket, továbbá a fedezetül szolgáló bevételek realizálását.

(5) Az Önkormányzat és az általa irányított költségvetési szervek követeléséről történő lemondás lehetőségeit Kiskőrös Város Önkormányzata Képviselő-testületének a *követelések elengedésének eseteiről* szóló 2/2018. (I.25.) önkormányzati rendelet helyi rendelet szabályozza.

(6) Az Önkormányzat által irányított költségvetési szervek dologi kiadásai között tervezett közüzemi kiadások tervezettől történő elmaradása esetén, a szabad előirányzat átcsoportosításról a Polgármester dönt.

(7) Az Önkormányzat által irányított, nem önállóan gazdálkodó költségvetési szervek esetében a személyi juttatások között külön tételként szerepelő, a meghatározott munkateljesítmény elérése, illetve átmeneti többletfeladatok teljesítése esetén nyújtott keresetkiegészítés, intézményvezető által még fel nem osztott részét a Képviselő-testület zárolja, a zárolás feloldásáról a Polgármester dönt.

**14. §**

(1) Az Önkormányzat által irányított költségvetési szervek esetében a nettó bérek kiutalása intézményfinanszírozással történik. A Polgármesteri Hivatal az intézményfinanszírozás 4. mellékletben rögzített %-át minden páros hónap 20-áig - kivétel: február hónap, a költségvetés elfogadását követő 5 munkanapon belül - az Önkormányzat fizetési számlájáról automatikusan átvezeti a költségvetési szervek számlájára. A finanszírozás felülvizsgálata az időarányos teljesítés érdekében április 25-ig, július 25-ig, október 30-ig és december 31-ig történik meg, az esedékes különbözet folyósításával egyidejűleg.

(2) Rendkívüli, ad hoc, eseti jellegű kifizetések esetén igénybejelentést és polgármesteri döntést követően, rugalmas ütemezéssel történik a finanszírozás.

**15. §**

(1) A készpénzben történő teljesítések esetei az alábbiak:

*a)* eseti, időszakos jellegű kifizetések (pl: kivételesen indokolt esetben; polgármester költségtérítése; havonta a bentlakásos szociális intézményben ellátottakkal kapcsolatos kifizetések),

*b)* alkalmanként az önkormányzat pénzbeli ellátásainál,

*c)* eseti kifizetések (pl: önkormányzati vagyonnal kapcsolatos kifizetések, dologi kiadások)

*d)* utólagos elszámolásra kiadott előleg felvétele.

(2) A készpénzfelvételre jogosultak körét, a felvehető összeget, a jogcímet, az elszámolás feltételeit a Polgármesteri Hivatal hatályos *Pénz- és értékkezelési szabályzata;* a felvételnél/elszámolásnál használt bizonylatok körét a Polgármesteri Hivatal hatályos *Bizonylati szabályzatának Bizonylati albuma* tartalmazza.

**16. §**

Az Önkormányzat által irányított önállóan működő költségvetési szerveknél jutalom, prémium, céljuttatás címén teljesítményösztönzés, személyi ösztönzés céljából előirányzat tervezhető.

**17. §**

Az 5. melléklet egyéb működési és felhalmozási célú támogatásai folyósítására kizárólag támogatási megállapodás alapján kerülhet sor, amelynek részletes feltételeit, szabályait az államháztartáson kívüli forrás átadásáról-átvételéről szóló helyi rendelet szabályozza.

**18. §**

(1) A költségvetési szervek az általuk elismert, az esedékességet követő harminc napon túli, lejárt esedékességű elismert tartozásállományukat - hitelezők szerinti bontásban - havonta, a tárgyhónapot követő hó 10. napjáig kötelesek a Polgármesternek bejelenteni, aki a következő testületi ülésen köteles erről tájékoztatni a Képviselő-testületet.

(2) Amennyiben a költségvetési szerv (1) bekezdés szerinti tartozásállományának mértéke két egymást követő hónapban eléri az éves eredeti kiadási előirányzata 10 %-át, vagy az ötvenmillió forintot a Képviselő-testület a költségvetési szervhez önkormányzati biztost rendel ki.

**Záró rendelkezések**

**19. §**

Ez a rendelet a kihirdetését követő napon lép hatályba.

*Mellékletek a jegyzőkönyvhöz csatolva.*

1. **napirend**

AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy az önkormányzat szervezeti és működési szabályzatának módosítását a hivatal struktúrájának átszervezése és új szervezeti egység létrehozása indokolja. Jelenleg négy szervezeti egységre tagozódik a Polgármesteri Hivatal szervezete, közigazgatási osztályra, pénzügyi osztályra, polgármesteri kabinetre és jegyzői kabinetre. A változás a pénzügyi osztályt és a közigazgatási osztályt nem fogja érinteni. A polgármester utasításának megfelelően az alpolgármester a városüzemeltetési feladatok irányítását látja el és a hatékony feladatellátás érdekében a polgármesteri kabineten belül szükséges megszüntetni a városgondnoksági csoportot. A jegyzői kabineten belül egy városüzemeltetési csoport jön létre, melyet a csoportvezető vezet, egy városüzemeltetési menedzser, egy városgondnok, valamint a gondnok a tagja. A polgármesteri kabineten belül a pályázati és fejlesztési csoport átnevezésre kerül pályázati és koordinációs csoportra, valamint két új státusszal bővült ez a csoport, egy műszaki és egy intézményirányítási menedzserrel. A Polgármesteri Hivatal létszáma az átszervezés után is 40 fő maradt.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 10 „igen” szavazattal az alábbi rendeletet alkotta:

**Kiskőrös Város Önkormányzata**

**Képviselő-testületének**

**4/2025. (...) önkormányzati rendelete**

**az önkormányzat szervezeti és működési szabályzatáról szóló 24/2013. (XII.19.) önkormányzati rendelet módosításáról**

[1] Kiskőrös Város Önkormányzatának Képviselő-testülete a működésének részletes szabályait jelen rendeletben határozza meg.

[2] Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, a Magyarország helyi önkormányzatairól szóló 2011. évi CLXXXIX. törvény 143. § bekezdés (f) és (g) pontjaiban, a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ban meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének c) pontjában biztosított véleményezési jogkörben eljáró Ügyrendi és Összeférhetetlenségi Bizottság, Pénzügyi Bizottság, Kulturális, Turisztikai és Sport Bizottság, Társadalompolitikai Bizottság, Ipari, Mezőgazdasági és Klímapolitikai Bizottság véleményének kikérésével a következőket rendeli el:

**1. §**

Az önkormányzat szervezeti és működési szabályzatáról szóló 24/2013. (XII.19.) önkormányzati rendelet 55. § (3) bekezdés a) és b) pontja helyébe a következő rendelkezések lépnek:

*(A Polgármesteri Hivatal belső szervezeti tagozódása:)*

„*a)* Polgármesteri Kabinet, Pályázati és koordinációs csoport

*b)* Jegyzői Kabinet, Városüzemeltetési csoport”

**2. §**

Ez a rendelet 2025. március 1-jén lép hatályba.

**4. napirend**

POLGÁRMESTERI HIVATAL SZERVEZETI ÉS MŰKÖDÉSI SZABÁLYZATÁNAK MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy az előző napirendi ponthoz kapcsolódóan a Polgármesteri Hivatal szervezeti és működési szabályzata konkrét feladatleírásokat, feladatkiosztásokat tartalmazza a szervezeti egységekre vonatkozóan, így ezek is módosításra kerültek.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**19/2025. sz. Képv. test. hat.**

Polgármesteri Hivatal Szervezeti és Működési Szabályzatának módosítása

**HATÁROZAT**

Kiskőrös Város Önkormányzatának Képviselő-testülete a Kiskőrösi Polgármesteri Hivatal Szervezeti és Működési Szabályzatát a határozat mellékletében foglaltak szerint jóváhagyja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

**5. napirend**

KŐRÖSSZOLG NONPROFIT KFT.-VEL MEGKÖTÖTT TÁMOGATÁSI SZERZŐDÉSEK FELÜLVIZSGÁLATA, ESZKÖZ SELEJTEZÉSE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a képviselő-testület 2020. július 1. napjától 5 év határozott időtartamra megbízta a Kőrösszolg Nonprofit Kft.-t intézményüzemeltetés, köztisztaság és parkfenntartási feladatok ellátására, valamint 2024. augusztus 1. napjától szintén 5 éves határozott időtartamra a Fürdő üzemeltetés ellátására is. A támogatási szerződések jelenleg a 2024. évi támogatási összegeket tartalmazzák, a szerződések kimondják, hogy a támogatási összegeket minden év január hónapjában szükséges felülvizsgálni. A felülvizsgálat megtörtént, a határozat-tervezet mellékleteiben található támogatási szerződéseknél az intézményüzemeltetés, illetve a köztisztaság esetében 6 havi összeget tartalmaz a támogatási szerződés, a Fürdő esetében teljes évi előirányzatot tartalmaz, a 2025. évi költségvetés mindhárom feladatellátás tekintetében a teljes évi előirányzatot tartalmazza. A tavalyi évben az ügyvezető selejtezési igényt nyújtott be, a selejtezési szabályzat értelmében a 1,5 millió forint értékű eszközök selejtezéséről szóló döntés a képviselő-testület hatáskörébe tartozik.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Pethő Attila képviselő** elmondta, hogy a Felügyelő bizottság tárgyalta és elfogadásra javasolta.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**20/2025. sz. Képv. test. hat.**

Kőrösszolg Nonprofit Kft.-vel megkötött támogatási szerződések felülvizsgálata, eszköz selejtezése

**HATÁROZAT**

A Képviselő-testület

1. a 35/2020. számú képviselő-testületi határozata alapján Kiskőrös Város Önkormányzata és a KŐRÖSSZOLG Nonprofit Kft. között intézmény üzemeltetési feladatok ellátása tárgyban megkötött támogatási szerződést jelen határozat 1. sz. melléklete szerinti tartalommal módosítja

1. a 35/2020. számú képviselő-testületi határozata alapján Kiskőrös Város Önkormányzata és a KŐRÖSSZOLG Nonprofit Kft. között köztisztaság és parkfenntartási feladatok ellátása tárgyban megkötött támogatási szerződést jelen határozat 2. sz. melléklete szerinti tartalommal módosítja
2. a 64/2024. számú képviselő-testületi határozat alapján Kiskőrös Város Önkormányzata és a KŐRÖSSZOLG Nonprofit Kft. között fürdő üzemeltetési feladatok ellátása tárgyában megkötött támogatási szerződést jelen határozat 3. sz. melléklete szerinti tartalommal módosítja
3. felhatalmazza a polgármestert az 1-3. pontban megjelölt módosító okiratok, a módosításokkal egységes szerkezetbe foglalt támogatási szerződések aláírására.
4. egyetért a KŐRÖSSZOLG Nonprofit Kft. által benyújtott selejtezési kezdeményezésen szereplő vízforgató szivattyú (EG2000006 leltári szám) selejtezésével.

**Felelős:** Polgármester

**Határidő:** 2025. március 1.

*Mellékletek a jegyzőkönyvhöz csatolva.*

**6. napirend**

A KUNSÁG-MÉDIA NONPROFIT SZOLGÁLTATÓ KFT.-VEL VÁROSMARKETING ÉS A TURIZMUSSAL KAPCSOLATOS FELADATOK ELLÁTÁSA TÁRGYÁBAN KÖTÖTT SZERZŐDÉS MEGSZÜNTETÉSE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a képviselő-testület 2024. évben úgy döntött, hogy a városmarketing és turizmus feladatok ellátásával a Kunság Média Nonprofit Kft.-t bízza meg. Januárban a költségvetés egyeztetése során felmerült, hogy a feladatellátás és a finanszírozás más formában valósuljon meg, ezért 2025. március 1. napjával megszüntetésre kerülne a szerződés.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**dr. Turán Csaba jegyző** elmondta, hogy a Felügyelő bizottság tárgyalta és elfogadásra javasolta.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**21/2025. sz. Képv. test. hat.**

A Kunság-Média Nonprofit Kft.-vel városmarketing és a turizmussal kapcsolatos feladatok ellátása tárgyában kötött szerződés megszüntetése

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata és a Kunság-Média Nonprofit Szolgáltató Kft.-vel városmarketing és turizmussal kapcsolatos közfeladatok ellátása tárgyában kötött támogatási szerződést 2025. február 28-ai határnappal, közös megegyezéssel jelen határozat 1. sz. melléklete szerinti tartalommal megszünteti,
2. felhatalmazza a polgármestert az 1. pontban rögzített szerződés aláírására,
3. felkéri a polgármestert, hogy az Önkormányzat 2025. évi költségvetési rendeletének tervezetét a fentieknek megfelelően terjessze elő.

**Felelős:** Polgármester

**Határidő:** 2025. február 28**.**

*Melléklet a 21/2025. sz. Képv. test. határozathoz*

Iktatószám: 237-3/2025.

**önkormányzati közfeladat ellátására kötött támogatási szerződés megszüntetése**

**Városmarketing és turizmussal kapcsolatos feladatok**

*tervezet*

mely létrejött egyrészről **Kiskőrös Város Önkormányzata** (továbbiakban: Önkormányzat) 6200. Kiskőrös, Petőfi Sándor tér 1., adószám: 15724784-2-03, képviseli: Domonyi László Mihály polgármester,

másrészről **KUNSÁG-MÉDIA Nonprofit Szolgáltató Korlátolt Felelősségű Társaság** (továbbiakban: Támogatott) 6200. Kiskőrös, Petőfi Sándor tér 3., cégjegyzékszám: 03-09-118366, adószám: 18347047-2-03, képviseli: Kovács Enikő ügyvezető (továbbiakban együttesen: Felek)

között az alulírott helyen és napon, az alábbi feltételek szerint:

1. A Felek 99/2024. sz. képviselő-testületi határozat alapján támogatási szerződést kötöttek városmarketing és turizmussal kapcsolatos feladatok ellátása tárgyában.
2. Szerződő Felek kölcsönösen megállapodnak jelen szerződés aláírásával abban, hogy az 1. pontban rögzített támogatási szerződést 2025. február 28-ai határnappal közös megegyezéssel megszüntetik.

3. Szerződő Felek kijelentik, hogy a szerződés megszüntetésével összefüggésben az elszámolás után egymással szemben követelésük nincs és a megszűnést követően egymással szemben követelést nem támasztanak.

4. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény az irányadó.

5. Szerződő Felek jelen szerződésből eredő jogviták esetén a hatáskörtől függően a Kiskőrösi Járásbíróság kizárólagos illetékességét kötik ki.

Jelen megbízási szerződést megszüntető szerződést a Szerződő Felek elolvasták, közösen értelmezték és mint akaratukban mindenben megegyezőt írták alá.

Kiskőrös, 2025. február …..

…………………………… …………………..

Domonyi László Mihály Kovács Enikő

Polgármester Ügyvezető

Támogató Támogatott

ellenjegyezte:

……………………………

Dr. Turán Csaba

Jegyző

Pénzügyileg ellenjegyzem:

Kiskőrös, 2025. február …

…………………………

Molnár Éva

Pénzügyi osztályvezető

Kapják:

1. Kiskőrös Város Önkormányzata

2. KUNSÁG-MÉDIA Nonprofit Szolgáltató Korlátolt Felelősségű Társaság

3. Irattár

**7. napirend**

BESZÁMOLÓ A VÁROS 2024. ÉVI KÖZMŰVELŐDÉSI ÉS KULTURÁLIS ÉLETÉBEN VÉGZETT TEVÉKENYSÉGÉRŐL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** köszöntötte az ülésen **Kovács Enikőt a Kunság Média Nonprofit Kft. ügyvezetőjét és Kálmándyné Méhesi Erzsébetet a Petőfi Sándor Művelődési Központ vezetőjét,** az előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyzőt** elmondta, hogy Magyarország helyi önkormányzatairól szóló törvény értelmében a helyi kulturális szolgáltatás és a helyi közművelődési tevékenyég támogatása helyi önkormányzati feladat. Kiskőrös Város Önkormányzata közművelődési megállapodást kötött a Kunság Média Nonprofit Kft.-vel közművelődési feladatok megvalósítására. A közművelődési törvény és a közművelődési megállapodás értelmében minden évben be kell számolnia a szakmai feladatellátás teljesítéséről. A feladatellátó a beszámolójában általános tájékoztatást nyújt közművelődési tevékenységéről, bemutatja a Petőfi Sándor Művelődési Központ tárgyi, fizikai adottságait, jelenlegi állapotát, valamint részletesen a helyi közművelődés helyzetét, a megvalósult programokat és az általa elvégzett tevékenységeket.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**22/2025. sz. Képv. test. hat.**

Beszámoló a város 2024. évi közművelődési és kulturális életében végzett tevékenységéről

**HATÁROZAT**

A Képviselő-testület a Kunság-Média Nonprofit Kft. beszámolóját a város 2024. évi közművelődési és kulturális életében végzett tevékenységéről a határozat mellékletében foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

**8. napirend**

A petőfi sándor művelődési központ 2025. évi munkaterve

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy a közművelődési törvény szerint minden évben szakmai munkatervet és szolgáltatási tervet kell készíteni a közművelődési szolgáltatást nyújtó intézménynek. Igazgató asszony 2025. évben elkészítette a szolgáltatási tervet és a szakmai munkatervet is.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**23/2025. sz. Képv. test. hat.**

A Petőfi Sándor Művelődési Központ 2025. évi munkaterve

**HATÁROZAT**

Kiskőrös Város Képviselő-testülete a Kunság Média Nonprofit Kft. a közművelődési feladatok ellátását részletező, az éves szolgáltatási tervet is tartalmazó 2025. évi szakmai munkatervét a határozat mellékletében foglaltak szerint jóváhagyja.

**Határidő:** azonnal

**Felelős:** polgármester

*Melléklet a jegyzőkönyvhöz csatolva.*

**9. napirend**

A 2025/2026-oS ÓVODAI NEVELÉSI ÉV BEIRATKOZÁSI RENDJÉNEK ÉS AZ ÓVODAI FELVÉTELI KÖRZETEKNEK A MEGHATÁROZÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** köszöntötte az ülésen **Csatlós Erzsébetet a Kiskőrösi Óvodák igazgatóját,** az előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy a nemzeti köznevelésről szóló törvény értelmében a fenntartó jogosult dönteni az óvodai nevelési év beiratkozási rendjéről és az óvodai felvételi körzetek meghatározásáról. Intézményvezető asszony javaslata szerint a 2025/2026. évre vonatkozóan nem változnának az óvodai felvételi körzetek a tavalyi évhez képest. Az óvodai beiratkozás 2025. április 28.-29. napján 9 órától 15 óráig lehetséges.

**Csatlós Erzsébet a Kiskőrösi Óvodák igazgatója** elmondta, hogy a Kiskőrösi Óvodák négy tagintézményből áll össze, minden tagintézmény külön erősségekkel, sajátosságokkal bír. Kiemelt terület a gyerekek sokoldalú nevelése, fejlesztése, a szülő, gyerek, pedagógus interaktív kapcsolatának a megtartása és megóvása. Fontos számukra a tehetséggondozás, a felzárkóztatás és a tapasztalatszerző élménnyel teli programok biztosítása egész évben. 2025. évre mind a négy tagintézmény energetikai szempontból megújult és költséghatékonyan tudnak működni. A külső és belső környezet folyamatosan fejlődik, így a tárgyi feltételek már közelednek az optimálishoz. A Kőrisfa óvodában 2 csoport fogja fogadni a kiscsoportosokat, az Őzike és a Nap csoport. A Kőrisfa óvodában fog zajlani a beiratkozás is, hiszen ez az óvoda a székhelyóvoda. A Batthyány óvoda hagyományőrző óvoda, itt is 2 csoport várja a beiratkozókat, a Micimackó és a Szívecske csoport. A Szűcsi óvoda a tavalyi évben elnyerte a Kincses Kultúróvoda címet, erre nagyon büszkék, itt a Méhecske csoport várja a beiratkozókat. Az Erdőtelki óvodába korlátozott számba tudnak gyerekeket fogadni, mert vegyes csoportokban működik az óvoda. Elkészült egy általános szülői elégedettségi kérdőív, mert fontos számukra, hogy a szülők véleményét bizonyos időközönként kikérjék.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**24/2025. sz. Képv. test. hat.**

A 2025/2026-os óvodai és nevelési év beiratkozási rendjének és az óvodai felvételi körzeteknek a meghatározása

**HATÁROZAT**

A Képviselő-testület a 2025/2026. nevelési évre,

1. az óvoda felvételi körzetét az alábbiak szerint határozza meg:

Batthyány Óvoda:

Ady Endre utca, Agárhalom tanya, Alsócebe tanya, Alsókommaszáció tanya, Árpád utca, Attila utca, Batthyány Lajos utca, Bem József utca, Berzsenyi Dániel utca, Borostyán lakópark, Csányi utca, Damjanich János utca, Dankó Pista utca, Délibáb utca (páros oldal), Dózsa György út, Erdőtelki út, Erkel Ferenc utca, Felsőcebe tanya, Holló János utca, Hrúz Mária utca, Kálvin János utca, Kassai utca, Kisfaludy Sándor utca, Kiss Ernő utca, Klapka György utca (1-83-ig mindkét oldal), Kolozsvári utca, Komáromi utca, Kölcsey Ferenc utca, Középcebe tanya, Liget utca, Luther Márton tér, Masina dűlő, Május 1.utca, Március 15.utca, Martini utca, Mészáros Lőrinc utca, Mikszáth Kálmán utca, Nagy Imre tér, Öregszőlő tanya, Petőfi Sándor tér, Petrovics István utca, Rákóczi Ferenc utca, Safári József utca, Szarvas utca, Szent István utca, Szent László utca, Tavasz utca, Tomori Pál utca, Tompa Mihály utca, Vadvirág utca, Vízmű utca, Vasvári Pál utca, Víztorony köz

Kőrisfa Óvoda:

Akácfa utca, Alkotmány utca, Aradi utca, Arany János utca, Bacsó Béla utca, Bajcsy-Zsilinszky utca, Bajtárs utca, Bajza József utca, Balassi Bálint utca, Bánk utca, Báthory utca, Béke utca, Bocskai István utca, Budai Nagy Antal utca, Csokonai Vitéz Mihály utca, Damjanich János utca, Deák Ferenc utca, Dobozi utca, Esze Tamás utca, Feketehalom tanya, Gábor Áron utca, Gagarin utca, Gárdonyi Géza utca, Hétház utca, Gyöngy utca, Hársfa utca, Határ utca, Ifjúság utca, József Attila utca, Kapisztrán János utca, Katona József utca, Kertész utca, Kinizsi Pál utca, Klapka György utca (85-től 139-ig, mindkét oldal), Kodály Zoltán utca, Korvin utca, Kőrisfa utca, Liszt Ferenc utca, Mező utca, Mohácsi utca, Móricz Zsigmond utca, Nádasdy utca, Nap utca, Okolicsányi utca, Paál László utca, Pajtás utca, Petőfi Sándor út, Pillangó utca, Pozsonyi utca, Radnóti Miklós utca, Remerenció dűlő, Rét utca, Segesvári utca, Szabadkai utca, Szegfű utca, Szép utca, Szondi György utca, Szőlő utca, Táncsics Mihály utca, Temető tér, Thököly Imre utca, Toldi Miklós utca, Tüskös utca, Rózsa utca, Wattay János utca, Wesselényi Miklós utca, Zrínyi Miklós utca

Szűcsi Óvoda:

Bánffy Endre utca, Baross Gábor utca, Bartók Béla utca, Bethlen Gábor utca, Délibáb utca (páratlan oldal), Dr. Staud Lajos utca, Drégely utca, Felsőkommaszáció tanya, Hatvany Lajos utca, Honvéd utca, Hunyadi János, Izsáki út, Jókai Mór utca, Kacsóh Pongrác utca, Kossuth Lajos utca, Középcebe tanya, Kun utca, Kurucz Zsuzsanna utca, Lehel utca, Madách Imre utca, Mátyás király utca, Meggyes utca, Mester utca, Móra Ferenc utca, Munkácsy Mihály utca, Nagyatádi Szabó István utca, Nyíl utca, Öregszőlő tanya, Pásztor utca, Rákóczi Ferenc utca, Róna utca, Sárkány József utca, Soós utca, Szendrey Júlia utca, Széchenyi István utca, Szigligeti utca, Szilágyi Frigyes köz, Seres Sámuel utca, Temesvári utca, Uzsoki utca, Virág utca, Vörösmarty Mihály utca

Erdőtelki Óvoda:

Agárhalom tanya, Bokor utca, Diófa utca, Erdő utca, Fenyves utca, Malom utca, Nyárfa utca, Ökördi tanya, Sivány dűlő, Sövény utca, Venyige utca,

1. az óvodai általános felvételi időpontokat az alábbiak szerint határozza meg:

* 2025. április 28. - 2025. április 29. 9-15 óráig

1. felhatalmazza a polgármestert, hogy a 20/2012. (VIII.31.) EMMI rendelet 20. §-a alapján – tekintettel a határozat-tervezet 1-2. pontjaira - közleményt tegyen közzé Kiskőrös Város honlapján, valamint közlemény közzétételét kezdeményezze a fenntartásában működő óvodánál a helyben szokásos módon.

**Határidő:** 2025. február 10.

**Felelős:** Polgármester és a Kiskőrösi Óvodák igazgatója

*Domonyi László polgármester 15 perc szünetet rendelt el.*

**10. napirend**

POLGÁRMESTER 2025. ÉVI SZABADSÁG ÜTEMTERVÉNEK JÓVÁHAGYÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Személyzeti és humánerőforrás referens

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy a közszolgálati tisztviselőkről szóló törvény értelmében a polgármester előterjesztésére a képviselő-testület minden év február 28. napjáig jóváhagyja a polgármester szabadságnak ütemezését, mely a határozat-tervezet mellékletét képezi.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**25/2025. sz. Képv. test. hat.**

A Polgármester 2025. évi szabadság ütemtervének jóváhagyása

**HATÁROZAT**

A Képviselő-testület Kiskőrös Város Polgármestere szabadságolási ütemtervét a határozat mellékletében foglaltak szerint jóváhagyja.

**Felelős:** polgármester

**Határidő:** azonnal

*Melléklet a 25/2025. sz. képv. test. határozathoz*



**11. napirend**

IGAZGATÁSI SZÜNET ELRENDELÉSE A KISKŐRÖSI POLGÁRMESTERI HIVATALBAN

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Személyzeti és humánerőforrás referens

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy az Országgyűlés megalkotta az igazgatási szünetről szóló törvényt és felhatalmazást adott arra, hogy a Kormány rendeletben állapítsa meg évről évre az igazgatási szünetet. A rendeletben megállapításra került 2025. évben egy téli, egységes igazgatási szünet 2025. december 29. napjától 2026. január 1.napjáig. Ez gyakorlatilag a 2025. év utolsó hete, ezzel összhangban a képviselő-testület is megállapít egy téli igazgatási szünetet 2025. december 29. napjától 2026. január 4. napjáig a Kiskőrösi Polgármesteri Hivatalban. Az igazgatási szünet idejére kötelező szabadságot kell kivenni a kollégáknak, a jogszabály lehetőséget biztosít arra, hogy a munkáltató a szabadság bizonyos mértékével rendelkezzen.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**26/2025. sz. Képv. test. hat.**

Igazgatási szünet elrendelése a Kiskőrösi Polgármesteri Hivatalban

**HATÁROZAT**

A Képviselő-testület

1. A 2023. évi XXVI. törvény 7.§-a alapján, az igazgatási szünet elrendeléséről szóló 316/2024. (XI. 6.) Korm. rendeletben meghatározott időszakra, továbbá a közszolgálati tisztviselőkről szóló 2011. évi CXCIX. törvény 232. § (3) bekezdése alapján 2025. december 29. napjától 2026. január 4. napjáig a Polgármesteri Hivatalban igazgatási szünetet rendel el.

2. felkéri a polgármestert, hogy utasítsa jegyzőt a 2023. évi XXVI. törvény 7.§ (3) bekezdésében, továbbá a 30/2012. (III. 7.) Korm. rendelet 13.§ (3) bekezdésében foglaltak végrehajtására.

**Felelős:** jegyző

**Határidő:** értelemszerűen

**12. napirend**

A PETŐFI SÁNDOR VÁROSI KÖNYVTÁR INTÉZMÉNYVEZETŐJE, A PETŐFI SZÜLŐHÁZ ÉS EMLÉKMÚZEUM INTÉZMÉNYVEZETŐJE, TOVÁBBÁ AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY INTÉZMÉNYVEZETŐJE RÉSZÉRE MEGÁLLAPÍTOTT MUNKABÉR/ ILLETMÉNY JÓVÁHAGYÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Személyzeti és humánerőforrás referens

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy Magyarország helyi önkormányzatairól szóló törvény értelmében a helyi önkormányzat képviselő-testülete gyakorolja a kinevezési és munkáltatói jogokat az intézményvezetők tekintetében. Tekintettel arra, hogy 2025. évben egy komplex bérfejlesztés történt az önkormányzatnál és az önkormányzat intézményeinél így ezt követve az intézményvezetők esetében is szükséges a bér rendezése.

**Filus Tibor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**27/2025. sz. Képv. test. hat.**

A Petőfi Sándor Városi könyvtár intézményvezetője, a Petőfi Szülőház és Emlékmúzeum intézményvezetője, továbbá az egészségügyi, gyermekjóléti és szociális intézmény intézményvezetője részére megállapított munkabér/ illetmény jóváhagyása

**HATÁROZAT**

A Képviselő-testület:

1. dr. Kállayné Major Marina illetménykiegészítését külön megállapodásban foglalt feltételek szerint havi bruttó 158 200 Ft összegben, azaz százötvennyolcezer-kettőszáz forint összegben határozza meg 2025. 03. 01 napjától 2026. 02. 28 napjáig, de legkésőbb a vezetői megbízás lejártáig, dr. Kállayné Major Marina illetménye az illetménykiegészítés mértékével bruttó 765 000 Ft, azaz hétszázhatvanötezer forint összegre módosul.
2. Szabados Anna - Petőfi Sándor Városi Könyvtár intézményvezetője havi munkabérét bruttó 711 000 Ft összegben, azaz hétszáztizenegyezer forint összegben állapítja meg 2025. 03. 01 napjától.
3. dr. Filus Erika - Petőfi Szülőház és Emlékmúzeum intézményvezetője havi munkabérét bruttó 700 000 Ft összegben, azaz hétszázezer forint összegben állapítja meg 2025. 03. 01 napjától.

**Felelős:** polgármester

**Határidő:** értelemszerűen

**13. napirend**

INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK

**Domonyi László polgármester** elmondta, hogy 2025. február 1. napján Városi Disznótor rendezvény került megrendezésre a városban. Megköszönte a Kiskőrösi Gazdakör aktív részvételét és szervezését. Nagyon sikeres volt a rendezvény, sokat dolgoztak a szervezők, már kihagyhatatlan rendezvény a város életében.

A polgármester elmondta, hogy 2025. február 7. napján vállalkozói állófogadás került megrendezésre a La Róna étteremben, köszönetet mondott minden kiskőrösi adózónak és az étterem tulajdonosainak és dolgozóinak az esemény lebonyolításáért.

A továbbiakban elmondta, hogy szeretettel várnak mindenkit 2025. február 20. napján 18 órakor a Kiskőrösi Szólam Alapfokú Művészeti Iskola növendékének, Suba Marcellnek a szerzői estjére, ahol közreműködnek a Művészeti Iskola növendékei és tanárai. A koncerten Marcell saját szerzeményeit hallgathatják meg a résztvevők.

Tájékoztatta a lakosságot, hogy 2025. február 21. napján 14 órakor a Petőfi Sándor Művelődési Központban Télűzés a Mohácsi busókkal Kiskőrösön program kerül megrendezésre, melynek keretében ismeretterjesztő előadást tekinthetnek meg a résztvevők a busókról, busójárás lesz a színházteremben, busómaszkfaragó bemutató, interaktív beöltözési lehetőség, táncház és felvonulás a téren.

**Domonyi László polgármester** elmondta, hogy 2025. február 21. napján 18 órakor hagyományteremtő hangversenysorozat keretében Kamrazenei estek kerülnek megrendezésre a Kiskőrösi Szólam Alapfokú Művészeti Iskola hangversenytermében. Mindenkit szeretettel várnak.

Tájékoztatásul elmondta, hogy 2025. február 27-én, csütörtökön 17:00 órai kezdettel a Városi Könyvtár helytörténeti előadássorozata keretében Kiss László filmvetítéssel egybekötött előadására kerül sor, melynek címe Séta a kiskőrösi evangélikus temetőben.

A polgármester felhívta a lakosság figyelmét, hogy 2025. február 28-án 17 órakor Mazsorett est kerül megrendezésre a Kiskőrösi Petőfi Sándor Művelődési Központban.

A polgármester elmondta, hogy a korábbi évekhez hasonlóan megrendezésre kerül az ünnepség 2025. március 15. napján az 1848-as forradalom és szabadságharc emlékére, melynek részletes programjait ismertette a lakossággal.

**Domonyi László polgármester** elmondta, hogy 2025. április 25-én 10:00 órakor megrendezésre kerül a XXIX. Kadarka Nemzetközi Nagydíj Borverseny a Petőfi Sándor Művelődési Központban. Nevezési határidő 2025. április 14.

**dr. Turán Csaba jegyző** tájékoztatásul elmondta, hogy a képviselő-testület 2024. szeptemberi ülésén a magánszemély kommunális adómérték emeléséről döntött, ez azt jelenti, hogy 2025. január 1 napjától változnak az adómértékek. Azt a magánszemélyt terheli kommunális adókötelezettség, aki a naptári év első napján, január 1-jén az önkormányzat illetékességi területén lévő építmények közül lakás és nem lakás céljára szolgáló épület, épületrész, valamint teleknek a tulajdonosa. A továbbiakban felsorolta a január 1. napjától hatályos fizetendő adók mértékét a különböző épületek tekintetében. Elmondta, hogy a nyugdíjkorhatárt betöltő, azaz a 65. életévet betöltő magánszemélyek 50 %-os adókedvezményben részesülnek, mely kedvezmény nem automatikus, ezt igényelni kell. A külterületen fekvő lakás és gépjárműtároló 50 %-os adókedvezményben részesül. Biztatta az adózókat, hogy használják az elektronikus ügyintézést. A postai úton kiküldött csekkek a héten vagy jövő héten megérkeznek a tulajdonosokhoz.

**Filus Tibor képviselő** felhívta a figyelmet, hogy a városban hagyomány minden évben, hogy az első osztályosoknak Petőfis kokárdát tűz Kiskőrös Város Képviselő-testülete. Mindenki számára megvásárolható lesz a város kokárdája a helyi Tourinform irodában.

Jelezte, hogy az elmúlt időszakban rongálások történtek a kosárlabdapályán, elkeserítő, hogy vannak ilyen kiskőrösi lakosok, akik ezt megteszik. Kérte a Rendőrség segítségét is, indult nyomozás az ügyben és úgy tűnik, hogy előrelépés történt.

Elmondta, hogy a Piac nagyon jól üzemel, főleg a szombati napokon, jelezte, hogy a Segesvári utcában indokolt lenne egy gyalogátkelő létrehozása a balesetek elkerülése érdekében.

**Domonyi László polgármester** az elhangzottakra reagálva elmondta, hogy a rongálások miatt megtették a megfelelő intézkedéseket, próbálnak tenni ezek ellen, bíznak benne, hogy csökken a rongálások száma. A gyalogátkelőhely kiépítése indokolt, hosszabb folyamat ennek a megvalósítása, a Piac térre is szükséges kialakítani, már vizsgálják a lehetőségeket.

**Ba Edit képviselő** felhívta a lakosság figyelmét, hogy változott a parkolási rend, közlekedjenek körültekintően. Kérte a piac előtti részen a közvilágtás felülvizsgálatát és még több lámpatest kihelyezését az említett területre. Afelől érdeklődött, hogy a záportározó fejlesztésére van- e lehetőség a jövőben, mit tudnak a pumpapálya kialakításáról.

**Domonyi László polgármester** válaszában elmondta, hogy a piac közvilágítását megvizsgálják, ha indokolt akkor kihelyezésre kerül. A záportározó környékére pumpapálya megvalósítására beadták a pályázatot, reméli, hogy pozitív elbírálásban részesül, mert tudják, hogy szükséges ennek a megvalósítása. Ezenkívül mosdóhelység kialakítása is a tervek közt szerepel.

További hozzászólás nem volt, így **Domonyi László polgármester** tájékoztatta a megjelenteket, hogy a következő napirendi pontot a 2011. évi CLXXXIX. törvény 46. § (2) bekezdése alapján zárt ülésen kell tárgyalni, ezért a nyilvános ülést 16.15 órakor bezárta.

Kmf.

Domonyi László dr. Turán Csaba

polgármester jegyző